**ELŐTERJESZTÉS**

**Szombathely Megyei Jogú Város Közgyűlésének 2019. április 30-ai ülésére**

**Javaslat az ÉNYKK Zrt. által készített 2017. II. félévi és 2018. I. félévi helyi közlekedés bevételei és ráfordításai elszámolásának könyvvizsgáló által történt felülvizsgálatával kapcsolatos döntés meghozatalára**

**Tájékoztató az autóbuszok által kibocsátott szennyezőanyag mértékének mérése eredményéről**

**I.**

A Közgyűlés a 2018. decemberi ülésén tárgyalta már a 2017. évi II. félévi és a 2018. évi I. félévi helyi közlekedés bevételei és ráfordításai elszámolását, és a 310/2018. (XII.10.) Kgy. sz. határozatában a 2017. évi helyi közösségi közlekedés költségtérítés előlegeként 170 millió forintot, a 2018. I. félévi helyi közösségi közlekedés költségtérítés előlegeként 160 millió forintot biztosított. A Közgyűlés felhatalmazott, hogy az ÉNYKK Zrt. 2017. II. félévi és 2018. I. félévi elszámolást vizsgáltassam felül és a vizsgálat eredményét terjesszem a Közgyűlés elé.

Az Északnyugat- magyarországi Közlekedési Központ Zrt. (továbbiakban: ÉNYKK Zrt.) 2019. március hónapban megküldte a helyi közforgalmú közlekedési feladatainak ellátásáról szóló 2018. évi tevékenységét bemutató beszámolóját (előterjesztés 1. melléklete).

Szombathely Megyei Jogú Város részére a Dialog Plusz Audit Könyvvizsgáló Kft. elkészítette független könyvvizsgálói jelentését az ÉNYKK Zrt. által készített kimutatások ellenőrzéséről, amelyek a szombathelyi személyszállítás 2017. évi és 2018. I. félévi bevételeinek és ráfordításainak elszámolását tartalmazzák. A részletes jelentés alapján megállapítható, hogy az összes bevétel 2017. évben csökkent, 2018. évben időarányosan az előző év első félévéhez viszonyítva 0,3 %-kal emelkedett, ezzel szemben a költségek és ráfordítások a racionálisabb költséggazdálkodás mellett is folyamatosan- 2017-ben 3,5 %-kal, 2018-ban 10,3 %-kal nőttek, így folyamatos emelkedés mutatkozik a Társaság pénzügyi igényében is. A külszolgálati km elmaradt 2017 – 2018. évben a Közszolgáltatási szerződésben bázisként megállapított 1.938.217 km-től. A könyvvizsgálat megállapította, hogy a szerződésben rögzített – az indokolt költségek és ráfordítások nyereség igénnyel növelt összegeként 470,-Ft/ külszolgálati km – megállapodott vállalási díj összege 2017. évtől csak kiegészítésekkel tartható. A könyvvizsgálói figyelemfelhívás fejezetben írottak szerint az Önkormányzatnak 190.342.559,- Ft pénzügyi kötelezettsége keletkezett a 2017. évi elszámolással kapcsolatban, amelyből 170.000.000,- Ft-ot 2018. évben előlegként átutalt. Az összes kötelezettségből még rendezendő 20.342.559,- Ft, amely összeg kifizetése után a 2017. év lezárásra kerül.

Az ÉNYKK Zrt. a 2018. év adatait tartalmazó szombathelyi helyi közlekedés bevételeiről és ráfordításairól szóló elszámolás alapján a 2018. évre vonatkozóan 219.446.837,- Ft ellentételezési igényt támaszt az Önkormányzattal szemben.

A 2017. évi tevékenység elszámolására benyújtott 20.342.559,- Ft ellentételezési igény, és a 2018. évi tevékenység ellentételezésére megjelölt 219.446.837,- Ft, összesen 239.789.396,- Ft rendelkezésre áll az Önkormányzat 2019. évi költségvetési rendeletében.

Javaslom, hogy a kirendelt könyvvizsgáló jelentésében foglaltakat a Tisztelt Közgyűlés fogadja el, a 2017. évi helyi közösségi közlekedés költségtérítéseként 20.342.559,- Ft összegű kifizetés a közszolgáltatási szerződés alapján történjen meg.

Javaslom továbbá, hogy a Közgyűlés az ÉNYKK Zrt. által készített, a 2018. év adatait tartalmazó szombathelyi helyi közlekedés bevételeiről és ráfordításairól szóló elszámolás előlegeként 219.446.837,- Ft-ot biztosítson azzal, hogy a 2018. évi elszámolás könyvvizsgálói felülvizsgálatát végeztessük el és a vizsgálat eredménye alapján hozzon döntést a Közgyűlés.

II.

Szombathely Megyei Jogú Város Önkormányzata és az ÉNYKK Északnyugat-magyarországi Közlekedési Központ Zrt. között érvényben lévő közszolgáltatási szerződés 3. c) pontja alapján a szerződő felek megvizsgálják a város tömegközlekedésében részt vevő autóbuszokon a menet közben kibocsátott szennyezőanyagok folyamatos mérésének lehetőségét.

A Közgyűlés 309/2018. (XII.10.) Kgy. sz. határozata alapján a szolgáltató a mérési lehetőségekkel kapcsolatban az alábbi tájékoztatást adta:

„A káros anyag kibocsátásának maximális mértékét 1992 óta nemzetközileg szabályozzák. A meghatározott értékeket az adott időszak műszaki, technikai fejlettségét figyelembe véve adták meg, amelyek az EURO I. – EURO VI. környezetvédelmi normákban rögzültek. A 2005. januártól bevezetett EURO IV. normák teljesítéséhez már elengedhetetlenné vált a részecskeszűrő alkalmazása, ez a technológia a koromkibocsátás esetében nagymértékű csökkenést eredményezett.

 A kibocsátási határértékek ellenőrzésére  az 5/1990 KöHÉM rendelet 5. számú melléklet 1.0.5.6. pontja szerinti füstölésmérő diagnosztikai berendezés Társaságunk rendelkezésére áll.Az előírt emisszió értékek folyamatos betartását az alkalmazott karbantartási és javítási technológiánk biztosítja. A kibocsátott káros-anyag mértéke az autóbuszok éves műszaki felülvizsgálatánál hatóságilag is ellenőrzésre kerül, és kizárólag csak a határértékek alatt teljesítők kapnak műszaki alkalmasságot. Az alkalmazott mérőberendezések fixen telepített eszközök, technológiájuk ennek megfelelően került meghatározásra.

A változó üzemi körülmények közti mobil mérések ugyan léteznek, de azok nem hatóságilag elfogadott és alkalmazott rendszerek, hanem elsősorban elemzéseket, kutatásokat támogató alkalmazások. Autóbuszok esetében idehaza az alábbi mérési technológiák ismertek:

Mobil emisszió mérési módszerek

/PEMS (Portable emissions measurement System) /

a)      Típus jóváhagyási és un. összehasonlítási vizsgálat

-          a mérési módszer azonos (kalibrálási feltételek meghatározottak),

-          a tüzelőanyag összetétel szabványban rögzített,

-          a motor üzemi jellemzői meghatározottak (hőmérsékletek,nyomások),

-          az adott motor alkatrészei meghatározottak.

Haszonjármű (tehergépkocsi, autóbusz) méretekhez - a járművek típusbizonyítványában feltűntetett gázkomponensekre, részecskére - a berendezés értéke 80-100 millió Ft, bérletben használják, bérleti díja egy-egy ciklusra 10-12 millió Ft, melyhez a szakértő kezelőszemélyzet 100-120 eFt/nap. A 10-12 millió Ft/ciklus bérleti díja egy hetes igénybevételre vonatkozik, melyet a műszer együttes magas értéke, annak át- és visszavételi procedúrája, a mérés járművön történő előkészítésének, a fel- és leszerelésének időigénye tesz reálissá.

A nevezett egy hetes ciklus alatt - kellő jármű oldali előzetes előkészítés esetén - 3-4 db autóbusz  mérésére lenne várhatóan lehetőség,

b)      Fő komponensekre korlátozott mérés (összehasonlító PEMS mérés)

Részecske tömegáram, NO, CO, CO2 dokumentált mérése

-          jellemző, kiválasztott üzemi körülmények (csúcsidőszak, útvonal, terhelés) között, műterhelt autóbuszon,

-          összehasonlító mérés, mely nem a típusbizonyítványnak való megfelelést minősítené, hanem járműállapot-, konstrukció összehasonlításra adna lehetőséget,

-          4-5 mérési ciklus egy napon belül 400-500 eFt várható költséggel,

-          megrendelés tisztázása esetén kb. egy hónap idő szükséges a mérés előkészítéséhez (műszerek kalibrálása, felkészülés, stb.).

Ezzel a mérési módszerrel napi egy autóbusz változó körülmények közti bevizsgálása a realitás.

Egyik mobil mérési rendszer sem alkalmas valós üzemi körülmények közti használatra, csak műterheléssel ellátott, imitált utas-kiszolgálási (fel- és leszállás) körülményeket modellező feltételek teremtve alkalmazható.

A fenti várható költségek tájékoztató jellegűek, amelyekhez még a helyben az előkészítéssel, a kivitelezéssel és  járműpótlással kapcsolatos költségek hozzáadódnak.”

A fentiek alapján a káros anyag kibocsátással szemben joghatást kiváltó eredményt csak hatóságok által végzett mérések hozhatnak. Az egyéb mérések által kapott informatív jellegű adatok rendkívül magas költségvonzattal rendelkeznek, és csak tájékoztató jellegűek, amelyek nem javítják érdemben a közösségi autóbuszos közlekedés színvonalát, ezért nem javaslom a mérések elvégzését.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjenek.

**Szombathely, 2019. április „ ”**

 **/: Dr. Puskás Tivadar :/**

**I.**

**HATÁROZATI JAVASLAT**

**….…./2019. (IV.30.) Kgy. számú határozat**

A Közgyűlés az Északnyugat- magyarországi Közlekedési Központ Zrt. által készített 2017. II. félévi és 2018. I. félévi helyi közlekedés bevételei és ráfordításai elszámolásának könyvvizsgáló által történt felülvizsgálatával kapcsolatos döntés meghozatalára vonatkozó javaslatot megtárgyalta, és azzal kapcsolatban az alábbi döntést hozta:

1. A Közgyűlés a 2017. évi helyi közösségi közlekedés költségtérítéseként 20.342.559 Ft összeget ismer el.
2. A Közgyűlés a 2018. évi helyi közösségi közlekedés költségtérítés előlegeként 219.446.837 Ft-ot biztosít.
3. Felkéri a polgármestert, hogy a 2018. évi elszámolást könyvvizsgálóval vizsgáltassa felül, majd a vizsgálat eredményét terjessze a Közgyűlés elé.
4. A Közgyűlés felkéri a polgármestert, hogy az 1. és 2. pontban meghatározott összegek átutalásáról gondoskodjon az Északnyugat-magyarországi Közlekedési Központ Zrt. részére.

**Felelős:** Dr. Puskás Tivadar polgármester

 Illés Károly alpolgármester

 Molnár Miklós alpolgármester

 (A végrehajtás előkészítéséért:

Lakézi Gábor, Városüzemeltetési Osztályvezető

 Stéger Gábor Közgazdasági és Adó Osztályvezető)

**Határidő:** 1-2. pont: azonnal

3. pont: 2019. augusztus 30.

4. pont: 2019. május 31.

**II.**

**HATÁROZATI JAVASLAT**

**…./2019. (IV. 30.) Kgy. számú határozat**

A Közgyűlés a város tömegközlekedésében részt vevő autóbuszokon a menet közben kibocsátott szennyezőanyagok folyamatos mérésének lehetőségéről szóló tájékoztatót tudomásul veszi.

**Felelős:** Dr. Puskás Tivadar polgármester

 Illés Károly alpolgármester

 (A végrehajtás előkészítéséért:

Lakézi Gábor, Városüzemeltetési Osztályvezető )

**Határidő:** azonnal